予自武昌携二猿歸夜聞清嘯偶成
作者：岳珂
朝代：宋

paragraphs: 樂天聽琵琶，嘗賦猿哀鳴。
物産無古今，均此潯陽城。
我居廬山趾，日夕游郊坰。
步足歷幽谷，登山窮絕陘。
經行徧巖岫，未始聞此聲。
相望三百年，山水同虞衡。
詎可風氣殊，乃亦殊所生。
矯矯長臂公，相從東歸舲。
皎皎白玉面，玄衣吟嘯清。
綫垂黄金衣，詭侍誇異形。
不繫李約鐵，悲風動南𤃩。
不把碧玉環，峽山棲杳冥。
楚賓攀樹枝，腸斷不堪聽。
變化倏異塗，更作巴西稱。
突兀見眼前，兒童不知名。
西軒驟雨過，東牖初月明。
循階聞夜蛩，有酒仍獨傾。
忽聞湘水吟，頓覺凄然驚。
吾方笑樂天，爲此外物攖。
反觀還自笑，翁倦非忘情。